CELEX: 32015D1345
Language: ro
Date: 2015-07-31 00:00:00
Title: Decizia de punere în aplicare (UE) 2015/1345 a Comisiei din 31 iulie 2015 privind publicarea în Jurnalul Oficial al Uniunii Europene, în temeiul Directivei 2001/95/CE a Parlamentului European și a Consiliului, a referințelor standardelor privind cordoanele și șnururile cu sistem de strângere folosite la îmbrăcămintea pentru copii, privind coșurile pentru transportul sugarilor și suporturile, privind barierele de securitate și privind mesele de înfășat de uz casnic (Text cu relevanță pentru SEE)

4.8.2015   
            
            
               RO
            
            
               Jurnalul Oficial al Uniunii Europene
            
            
               L 207/73
            
         DECIZIA DE PUNERE ÎN APLICARE (UE) 2015/1345 a Comisiei
   din 31 iulie 2015
   privind publicarea în Jurnalul Oficial al Uniunii Europene, în temeiul Directivei 2001/95/CE a Parlamentului European și a Consiliului, a referințelor standardelor privind cordoanele și șnururile cu sistem de strângere folosite la îmbrăcămintea pentru copii, privind coșurile pentru transportul sugarilor și suporturile, privind barierele de securitate și privind mesele de înfășat de uz casnic
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (2) primul paragraf,
   întrucât:
   
               (1)
            
            
               Articolul 3 alineatul (1) din Directiva 2001/95/CE impune producătorilor obligația de a introduce pe piață numai produse sigure.
            
         
               (2)
            
            
               În conformitate cu articolul 3 alineatul (2) al doilea paragraf din Directiva 2001/95/CE, se presupune că un produs este sigur în privința riscurilor și categoriilor de riscuri acoperite de standardele naționale relevante atunci când este conform cu standardele naționale facultative, care transpun standardele europene, ale căror referințe au fost publicate de Comisie în Jurnalul Oficial al Uniunii Europene, în conformitate cu articolul 4 din directiva menționată.
            
         
               (3)
            
            
               În temeiul articolului 4 alineatul (1) din Directiva 2001/95/CE, standardele europene sunt stabilite de organisme de standardizare europene pe baza unor mandate emise de Comisie.
            
         
               (4)
            
            
               În temeiul articolului 4 alineatul (2) din Directiva 2001/95/CE, Comisia trebuie să publice referințele standardelor respective.
            
         
               (5)
            
            
               La 27 noiembrie 2000, Comisia a conferit Comitetului European de Standardizare (CEN) mandatul M/309 pentru a elabora standarde de siguranță europene referitoare la riscurile de strangulare, rănire și blocare prezentate de cordoanele și șnururile cu sistem de strângere folosite la îmbrăcămintea pentru copii.
            
         
               (6)
            
            
               Ca răspuns la mandatul Comisiei, CEN a adoptat standardul EN 14682:2014 „Siguranța îmbrăcămintei pentru copii – Cordoane și șnururi cu sistem de strângere folosite la îmbrăcămintea pentru copii – Specificații”, care înlocuiește standardul EN 14682:2007. Standardul EN 14682:2014 corespunde mandatului M/309 și respectă cerința generală de siguranță prevăzută de Directiva 2001/95/CE. Prin urmare, referința sa ar trebui publicată în Jurnalul Oficial al Uniunii Europene, înlocuind referința standardului EN 14682:2007.
            
         
               (7)
            
            
               La 16 decembrie 1997, Comisia a conferit CEN și Comitetului European de Standardizare în Electrotehnică (Cenelec) mandatul M/264 în domeniul siguranței consumatorilor legată de articole de puericultură.
            
         
               (8)
            
            
               Ca răspuns la mandatul Comisiei, CEN a adoptat standardul EN 1466:2014 „Articole de puericultură – Coșuri pentru transportul sugarilor și suporturi – Cerințe de securitate și metode de încercare”, care înlocuiește standardul EN 1466:2004. Standardul EN 1466:2014 corespunde mandatului M/264 și respectă cerința generală de siguranță prevăzută de Directiva 2001/95/CE. Prin urmare, referința acestui standard ar trebui publicată în Jurnalul Oficial al Uniunii Europene, înlocuind referința standardului EN 1466:2004.
            
         
               (9)
            
            
               Ca răspuns la mandatul M/264, CEN a adoptat, de asemenea, standardul EN 1930:2011 „Articole pentru puericultură – Bariere de securitate – Cerințe de securitate și metode de încercare” și standardele EN 12221-1:2008+A1:2013 „Articole de puericultură – Mese de înfășat de uz casnic – Partea 1: Cerințe de securitate” și EN 12221-2:2008+A1:2013 „Articole de puericultură – Mese de înfășat de uz casnic – Partea 2: Metode de încercare”.
            
         
               (10)
            
            
               Standardele europene EN 1930:2011, EN 12221-1:2008+A1:2013 și EN 12221-2:2008+A1:2013 corespund mandatului M/264 și respectă cerința generală de siguranță prevăzută în Directiva 2001/95/CE. Prin urmare, referințele acestor standarde ar trebui publicate în Jurnalul Oficial al Uniunii Europene.
            
         
               (11)
            
            
               Măsurile prevăzute în prezenta decizie sunt conforme cu avizul comitetului instituit prin Directiva 2001/95/CE,
            
         ADOPTĂ PREZENTA DECIZIE:
   Articolul 1
   Referințele standardelor următoare se publică în seria C a Jurnalului Oficial al Uniunii Europene:
   
               (a)
            
            
               EN 14682:2014 „Siguranța îmbrăcămintei pentru copii – Cordoane și șnururi cu sistem de strângere folosite la îmbrăcămintea pentru copii – Specificații”;
            
         
               (b)
            
            
               EN 1466:2014 „Articole de puericultură – Coșuri pentru transportul sugarilor și suporturi – Cerințe de securitate și metode de încercare”;
            
         
               (c)
            
            
               EN 1930:2011 „Articole de puericultură – Bariere de securitate – Cerințe de securitate și metode de încercare”;
            
         
               (d)
            
            
               EN 12221-1:2008+A1:2013 „Articole de puericultură – Mese de înfășat de uz casnic – Partea 1: Cerințe de securitate”;
            
         
               (e)
            
            
               EN 12221-2:2008+A1:2013 „Articole de puericultură – Mese de înfășat de uz casnic – Partea 2: Metode de încercare”.
            
         Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 31 iulie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 11, 15.1.2002, p. 4.